Santolina cypruštekovitá

Santolina cypruštekovitá () je druh vždyzelenej rastliny rodu santolina, z čeľade astrovité (Asteraceae). Jej prirodzený areál zahŕňa Taliansko a severovýchod Balkánskeho polostrova.

 Opis 
Santolina cypruštekovitá je vždyzelený, trsnatý, mrazuvzdorný poloker s početnými výbežkami, bočné konáre sú bielo plstnaté, dlhé 10 až 15 cm. Stonka je bohato rozkonárená, vysoká 50 až 60 cm.

Listy sú striedavé, sivastobielo vlnaté, čepeľ je v obryse úzko podlhovastá, perovito strihaná, dlhá 20 až 40 mm, úkrojky sú priestorovo usporiadané do štyroch radov.

Úbory sú terčovité, jednotlivé, drobné, s priemerom do 10 mm, stopka je dlhá do 150 mm. Zákrov je pologuľovitý, viacradový, zákrovné listene sú vajcovité až kopijovité, vnútorné s okrúhlym, blanitým príveskom. Lôžko úboru je plievkaté. Lúčovité kvety väčšinou chýbajú, rúrkovité kvety sú obojpohlavné, sýtožlté, na báze rozšírené.

Plodmi sú troj až štvorhranné nažky bez chocholca.

 Ekológia 
Santolina cypruštekovitá rastie v pôvodnom prostredí na suchých skalnatých miestach. Kvitne od júna do septembra. Na Slovensku je z rodu santolina najčastejšie pestovaným druhom. Jej splanievanie nebolo pozorované.

 Význam a využitie 
Je to dekoratívna, korenisto aromatická rastlina vhodná na vysádzanie do väčších slnečných skaliek, prípadne na hriadkach ako lemujúci nízky živý plot. Známych je niekoľko kultivarov, napríklad 'Lambrook Silver', 'Lemon Qeen', 'Pretty Carol', ktoré sa líšia najmä výškou rastlín a farbou úborov.

 Referencie 

 Iné projekty 

 Externé odkazy 

Kategória:Flóra na Slovensku
cypruštekovitá
Kategória:Nepôvodné druhy rastlín
Kategória:Okrasné rastliny
Kategória:Polokry
Kategória:Rastliny so žltými kvetmi